Trent Alexander-Arnold

**Trent John Alexander-Arnold** (* 7. október 1998, Liverpool, Spojené kráľovstvo) je anglický futbalista hrajúci na pozícii pravého obrancu alebo záložníka za klub Real Madrid. Od roku 2018 taktiež reprezentuje Anglicko. Je považovaný za jedného z najlepších krajných obrancov na svete a je známy svojimi prihrávkami, centrami a asistenciami.

Alexander-Arnold vstúpil do akadémie Liverpoolu v roku 2004 a bol kapitánom klubu naprieč rôznymi mládežníckymi úrovňami. Za seniorský tím debutoval v roku 2016 vo veku 18 rokov a v sezónach 2018 a 2019 hral po sebe idúce finále Ligy majstrov UEFA, v ktorom raz zvíťazil a bol menovaný do zostavy sezóny Ligy majstrov. Tieto vystúpenia z neho urobili najmladšieho hráča, ktorý štartoval v po sebe idúcich finále Ligy majstrov  V tom istom roku vyhral Superpohár UEFA a Majstrovstvá klubov FIFA. V ankete Golden Boy pre nádejných mladých futbalistov do 21 rokov skončil v roku 2018 na 2. mieste za víťazom Matthijsom de Ligtom. V anglickom futbale bol Alexander-Arnold menovaný za PFA mladého hráča roka v sezóne 2019/20 a pomohol ukončiť 30-ročné čakanie Liverpoolu na zisk ligového titulu. Jeho úspech v roku 2020 viedol k jeho zvoleniu do zostavy FIFA FIFPRO Men's World 11. V sezóne 2021/22 získal pohárové double, vyhral EFL Cup a FA Cup. 

## Skorý život
Trent John Alexander-Arnold sa narodil 7. októbra 1998 na predmestí West Derby v Liverpoole, Merseyside. Navštevoval katolícku základnú školu svätého Matúša. Keď mal šesť rokov, miestny futbalový klub Liverpool usporiadal sezónny kemp, na ktorý bolo pozvaných niekoľko žiakov z jeho školy a práve Trent bol jedným z mien vylosovaných z klobúka. Tam si ho všimol tréner akadémie Ian Barrigan, ktorý následne oslovil jeho rodičov, aby mu ponúkli šancu stať sa členom klubovej akadémie. Začal trénovať dvakrát až trikrát týždenne a na rôznych pozíciách, neskôr sa stal kapitánom klubu na úrovni U16 a U18 pod vedením trénera Pepijna Lijndersa. 

Počas svojho pôsobenia v akadémii Liverpoolu sa Alexander-Arnold zmenil zo stredopoliara na pravého obrancu. Bola to pozícia, ktorá mu ponúkla najjasnejšiu cestu do prvého tímu a vo svojej novej úlohe exceloval, pričom ho vyzdvihol bývalý kapitán Liverpoolu Steven Gerrard, ktorý mu vo svojej autobiografii tipoval svetlú budúcnosť v klube. V dôsledku rýchleho napredovania a prípravy na sezónu 2015/16 bol Alexander-Arnold vybraný trénerom Brendanom Rodgersom do zostavy prvého tímu na posledný prípravný zápas tímu proti Swindon Town, kde zaznamenal svoj neoficiálny debut.

## Klubová kariéra
Alexander-Arnold začal hrať v Liverpoole v 6 rokoch. O desať rokov neskôr sa stal kapitánom liverpoolskej „šestnástky“.

### 2016/17 – 18 ročný debutant
Alexander-Arnold sa zúčastnil predsezónneho turné v USA s prvým tímom. V augustovom prvom zápase Premier League 2016/17 sedel iba 18-ročný pravý bek na lavičke náhradníkov, do zápasu s Arsenalom však nezasiahol. Nemecký tréner Jürgen Klopp dával v tomto období na jeho poste šancu obrancovi Nathanielovi Clyneovi. Klopp na mladého obrancu prvýkrát stavil 25. októbra 2016 počas 4. kola Ligového pohára proti Tottenhamu, počas stretnutia dostal žltú kartu, v 68. minúte ho vystriedal Clyne. Liverpool zvíťazil 2:1. Svojimi výkonmi si Alexander-Arnold vyslúžil základ aj v ďalších dvoch zápasoch tohto pohára. V novembri podpísal dlhodobú zmluvu. Vo štvrťfinálovom zápase proti Leeds United FC prvýkrát asistoval na gól Divockovi Origimu, ktorý dvoma gólmi zaistil výhru 2:1 a postup do semifinále. V decembri Alexander-Arnold debutoval v Premier League na ihrisku Middlesbrough. Liverpool súpera porazil 3:0, pričom Alexander-Arnold na ihrisku vystriedal útočníka Origiho na posledné minúty zápasu. V januári 2017 si prvýkrát zahral v základe vo vypätom zápase proti Manchestru United (1:1). Priebehom sezóny ešte nazbieral niekoľko minút v A-tíme a na konci sezóny bol vyhlásený za najlepšieho mladého futbalistu Liverpoolu sezóny. V nominácii na najlepšieho hráča Premier League 2 pre futbalistov do 23 rokov ale neuspel.

### 2017/18 – Šance v základnej zostave a prehra vo finále Ligy majstrov
Zranenie Nathaniela Clynea umožnilo Arnoldovi hrať v úvodnom zápase proti Watfordu (3:3). Jesennú časť sezóny ho tréner Klopp rotoval s Joeom Gomezom. Odohral celý zápas štvrtého kola vonku proti Manchestru City, kde Liverpool prehral vysoko 0:5. Dostal dôveru v predkole Ligy majstrov proti Hoffenheimu a v prvom zápase vonku sa v 35. minúte ujal priameho kopu, z ktorého dal gól na 1:0, svoj prvý za Liverpool. Následne nastúpil v domácej odvete, ale jeho tím po výhrach 2:1 a 4:1 pohodlne postúpil do skupiny Ligy majstrov. V skupinovom zápase proti slovinskému Mariboru sa Arnold zapísal medzi strelcov pri rekordnej výhre 7:0. V následnom zápase proti Mariboru doma si pripísal asistenciu pri prvom góle Salaha, ktorý viedol k víťazstvu 3:0. Počas decembrového zápasu proti Swansea strelil svoj prvý gól v Premier League, keď v 65. minúte zvýšil z bránkového územia na 3:0. Zápas skončil výhrou 5:0. V marcových ligových zápasoch si vyslúžil miesto v základných zostavách, avšak súboje s Marcusom Rashfordom z Manchestru United (prehra 1:2) a Wilfriedom Zahou z Crystal Palace (výhra 2:1) ukázali jeho limity v obrane.

V aprílovom štvrťfinále proti Manchestru City mal za úlohu strážiť Leroya Saného a túto úlohu splnil. Domáce stretnutie proti City (výhra 3:0) sa mu podarilo natoľko, že bol zvolený za muža zápasu. Predviedol dobrú pozičnú hru aj ofenzívne výpady. Odveta skončila víťazstvom 2:1 pre celok z Liverpoolu a v semifinále tak došlo na súboj s AS Rím. Oba zápasy odohral celé, Liverpool cez Talianov postúpil do finále Ligy majstrov, a to po 10 rokoch. Vo finále zvádzal súboje s Cristianom Ronaldom a vcelku úspešne, napriek tomu Liverpool na biely balet nestačil a podľahol 1:3.

### 2018/19 – Titul v Lige majstrov
Alexander-Arnold začal novú sezónu základnou zostavou a svoje miesto si podržal, o čom svedčí 29 zápasov v rámci Premier League 2018/19. Na konci novembra sa presadil z priameho kopu zo vzdialenosti 23 metrov proti Watfordu, čím zvýšil na 2:0. Kvôli zraneniu v poslednom skupinovom zápase Ligy majstrov proti Neapolu nezasiahol do dôležitého zápasu doma proti Manchestru United. Liverpool držal prvé miesto pred City, náskok sa ale stenčil po prehre 1:2 na ich ihrisku 3. januára 2019. Arnold hral celé stretnutie, v ktorom sa City snažilo presadiť práve cez jeho stranu, kde sa dostávalo do prečíslenia. Proti nemu hral opäť Leroy Sané, napriek tomu sa Arnold dokázal dostať aj dopredu. Jeho center z pravej strany na Robertsona vľavo a Robertsonova následná nahrávka na gól Firminovi zrovnala stav stretnutia na 1:1, neskôr ale rozhodol práve Sané.

V skupine Ligy majstrov odohral Arnold prvé tri stretnutia celé, bol teda pri domácej výhre nad PSG 3:2, pri porážke v Neapole 0:1 a jednoznačnej výhry 4:0 s CZ Belehrad. Štvrté stretnutie v Belehrade sa nevyvíjalo podľa predstáv, srbský tím viedol po polčase 2:0. Alexandera-Arnolda o polčase vystriedal Gomez, zápas však týmto výsledkom skončil. Do prehraného zápasu (1:2) s PSG nenastúpil, bol ale na lavičke. Pred zápasom proti Neapolu mal namiesto zápasu s Bournemouthom voľno a jeho čerstvosť bola poznať, keď v rozhodujúcom súboji proti talianskemu tímu neúnavne podporoval Salaha. Vytvoril šesť šancí, pre porovnanie celé mužstvo Neapola vytvorilo za zápas päť. Pár minút pred koncom ho kvôli zraneniu striedal obranca Dejan Lovren. Arnold tak znovu prišiel o zápas proti Manchestru United.

Na konci februára proti Watfordu zlomil ďalší rekord, keď sa stal najmladším hráčom, ktorý kedy zaznamenal tri asistencie v jednom zápase. Zápas sa skončil výsledkom 5:0. Za poslednú šesticu zápasov v lige nazbieral 6 asistencií, Liverpool napriek tomu skončil za Manchestrom City a predĺžil čakanie na trofej Premier League.

Proti portugalskému Portu v každom zápase pridal asistenciu, dve víťazstvá 2:0 a 4:1 znamenali semifinále. Prvý zápas na ihrisku Barcelony nehral a Liverpool podľahol 0:3. Do odvety nastúpil od začiatku a jeho 2 gólové asistencie Wijnaldumovi (na 2:0) a lišiacka asistencia na gól z rohu Origimu (na 4:0) zohrali dôležitú úlohu v postupe do druhého finále Ligy majstrov v rade. Vo finále Liverpool čoskoro viedol po premenenej penalte Salaha a Arnold úspešne bránil Son Heung-mina a Dele Alliho. Zápas sa skončil 2:0 a Liverpool tak vyhral titul v Lige majstrov 2018/2019

### 2019/20 – Ligový titul a nominácia na Zlatú loptu
[náhľad|Maľba Alexandra-Arnolda v blízkosti [Anfield|Anfieldu]]
Alexander-Arnold bol v základnej zostave v zápase Community Shield 2019, ale v 2. polčase bol vystriedaný. Za neho prichádzajúci Joël Matip dokázal vyrovnať na 1:1, Liverpool ale nakoniec podľahol Citizens na penalty 4:5. V lige hral od prvého kola Premier League 2019/20 proti Norwichu. Úvodných osem zápasov zbieral tím samé výhry, čím sa vzdialil na niekoľko bodov svojim prenasledovateľom, predovšetkým Manchestru City. Mladý bek strelil gól 22. septembra v 6. kole na pôde Chelsea, keď v 14. minúte otvoril skóre. Po Salahovej pätičke vypálil Arnold bez prípravy k žrdi, Liverpool nakoniec vyhral 2:1.

V prvom zápase skupiny Ligy majstrov odohral celý zápas vonku proti Neapolu, v ktorom si jeho mužstvo pripísalo prvú porážku v sezóne. Druhý zápas skupiny proti Salzburgu skončil výhrou 4:3.

V tejto sezóne sa Liverpoolu konečne podarilo zlomiť 30 ročné čakanie na ligový titul. Stali sa víťazmi Premier League so siedmymi zápasmi k dobru.

Trent bol v tejto sezóne nominovaný na Zlatú loptu, spoločne so šiestimi ďalšími jeho spoluhráčmi. Za svoje výkony počas celej sezóny získal cenu PFA pre Mladého hráča sezóny. a bol taktiež nominovaný do PFA Tímu roka.

### 2020/21 – Pokračujúce úspechy
9. decembra sa stal najmladším hráčom, ktorý bol kapitánom klubu v európskej súťaži, a tretím najmladším hráčom v akejkoľvek súťaži, keď si navliekol pásku.

Neskôr v tom istom mesiaci bol menovaný v FIFA FIFPro World XI mužov 2020 spolu so spoluhráčmi Alissonom Beckerom, Van Dijkom a Thiagom Alcântarom. Medzitým sa Liverpool pustil do obhajoby ligového titulu tým, že sa do Vianoc dostal na prvé miesto v tabuľke. Forma jeho aj klubu však v druhej polovici sezóny upadla, čo vyvrcholilo veľmi medializovaným vynechaním Alexandra-Arnolda v zostave Anglicka Garetha Southgatea na marcové zápasy kvalifikácie MS 2022 proti San Marínu, Albánsku a Poľsku. V dôsledku toho sa jeho výkony po reprezentačnej prestávke dostali pod intenzívnu kontrolu zo strany fanúšikov a expertov a bol kritizovaný za chyby v obrane počas porážky 3:1 Liverpoolu proti Realu Madrid v Lige majstrov. V Premier League sa jeho forma zlepšila a bol chválený za svoje výkony proti Arsenalu a Aston Ville.

Nasledujúci mesiac zaznamenal asistenciu pri víťazstvách vonku proti Manchestri United na Old Trafford, kde Liverpool vyhral prvýkrát po siedmich rokoch, a proti West Bromwich Albion, kde jeho rohový kop v 94. minúte premenil brankár Alisson Becker a vybojoval tak klubu miestenku v Lige majstrov pre nasledujúcu sezónu.
[náhľad|Trent v drese [Liverpool FC v roku 2022]]

### 2021/2022 – Domáci double a prehra vo finále Ligy majstrov
30. júla podpísal Trent s Liverpoolom novú dlhodobú zmluvu. V máji 2022, po víťazstve Liverpoolu nad Chelsea vo finále FA Cupu 2022, sa Alexander-Arnold vo veku 23 rokov a 219 dní stal vôbec najmladším hráčom, ktorý vyhral všetkých šesť veľkých trofejí, ktoré sa v anglickom futbale dajú dosiahnuť, konkrétne Majstrovstvá sveta klubov FIFA, Ligu majstrov UEFA, Superpohár UEFA, Premier League, FA Cup a EFL Cup. Alexander-Arnold sa v roku 2022 umiestnil v rebríčku Zlatej lopty na 22. mieste. Klub skončil v lige na 2. mieste a opäť prehral finále Ligy majstrov proti Realu Madrid. Alexander-Arnold bol vybraný ako súčasť tímu sezóny Ligy majstrov.

### 2022/2023 – Zmeny v pozícií
Po nedostatočnej forme klubu sa tréner Jürgen Klopp rozhodol zmeniť Alexandra-Arnolda na "inverted full-back", čo mu umožnilo byť viac na lopte a hrať vo väčšej hĺbke na ihrisku. Tento prechod sa ukázal byť motorom veľmi veľkej individuálnej formy. 17. apríla 2023 Alexander-Arnold zaznamenal svoju 50. asistenciu v Premier League pri víťazstve vonku nad Leeds United.

### 2023/2024 – Vicekapitán
31. júla 2023, po odchode Jamesa Milnera, bol Alexander-Arnold vymenovaný za nového vicekapitána Liverpoolu a pôsobí ako zástupca kapitána Virgila van Dijka. 3. septembra 2023 nastúpil v základnej zostave Liverpoolu ako kapitán pretože Virgil van Dijk si odpykával zápasovú suspendáciu za červenú kartu. V zápase si pri výhre 3:0 na konto pripísal jednu asistenciu.  25. novembra 2023 strelil svoj prvý gól v sezóne 2023/2024, vyrovnávajúci gól proti Manchestru City pri remíze 1–1 na Etihad Stadium. 7. januára 2024 si Alexander-Arnold počas zápasu proti Arsenalu poranil koleno, čo mu spôsobilo malé natrhnutie postranného väzu. Zranenie ho vyradilo z hry na tri týždne.10. februára 2024 asistoval pri góle Dioga Jotu proti Burnley, čím sa stal obrancom s najvyšším počtom asistencií v histórii Premier League, čím predbehol svojho spoluhráča z Liverpoolu Andrewa Robertsona. Jeho výkony počas sezóny mu vyniesli pozvánku do anglickej reprezentácie pre Majstrovstvá Európy vo futbale 2024.

## Reprezentačná kariéra
Tréner Gareth Southgate ho prvýkrát skúsil 7. júna 2018 v domácom priateľskom zápase proti Kostarike. Následne sa predstavil na Majstrovstvách sveta 2018. Prvé dva skupinové zápasy strávil na lavičke. V treťom zápase malo Anglicko istý postup a proti Belgicku hralo o prvú priečku. Anglicko neuspelo a prehralo 0:2, Alexander-Arnold nastúpil od začiatku na pravom kraji v rozostavení 3-5-2 v jeho jedinom štarte na turnaji. Jeho slušný výkon smerom dozadu doplnil zahrávaním rohov a mal aj gólovú šancu. V 13. minúte nahrávkou dobre vysunul Vardyho, ale gól nepadol. Anglicko na turnaji získalo 4. miesto, na pravom kraji obrany sa primárne spoliehali na Kierana Trippiera z Tottenhamu.

## Filantropia
Okrem futbalu sa Alexander-Arnold dobrovoľne angažuje ako ambasádor charitatívnej organizácie *An Hour for Others,* ktorá má sídlo v Liverpoole. Organizácia sa snaží poskytnúť materiálnu pomoc znevýhodneným členom komunity. Charitu podporuje od chvíle, keď ho do nej zaviedla jeho matka v polovici jeho tínedžerského veku. Počas svojho pôsobenia v akadémii Liverpoolu sa on a jeho spoluhráč Kris Owens zaviazali podporovať túto organizáciu, ak sa niektorý z nich dostane ako profesionálny futbalista. 

Jeho filantropia presahuje rámec charity a v marci 2019, po podpísaní nového sponzoringu kopačiek so spoločnosťou Under Armour (druhá najlukratívnejšia sponzorská zmluva v Anglicku po Harry Kaneovi), inicioval plány na kúpu pozemkov v Liverpoole a použitie finančných prostriedkov na výstavbu nových ihrísk. pre miestnu komunitu. V apríli 2020 sa Alexander-Arnold spojil s Under Armour, aby podporil lekárov, zdravotné sestry a kľúčových pracovníkov, ktorí bojujú s pandémiou COVID-19. Alexander-Arnold a Under Armour poskytli pracovníkom Royal Liverpool University Hospital vyše 2000 rozličných produktov. Je zástancom hnutia Black Lives Matter. V zápase nosil špeciálne kopačky s týmto slovným spojením a vydražil ich v tombole pre Nadáciu Nelsona Mandelu, pričom z dražby získal 27 000 libier. Kopačky boli neskôr vystavené v Národnom futbalovom múzeu v Manchestri a múzeu FIFA v Zürichu. 

V apríli 2023 založil The After Academy, nadáciu, ktorá nasledujúcich päť rokov, ktorá bude podporovať a pomáhať futbalistom, ktorým sa nepodarilo z akadémie posunúť do profesionálneho futbalu.

## Osobný život
Alexander-Arnold je synovcom Johna Alexandra, bývalého futbalistu Readingu a Millwallu a bývalého sekretára klubu Manchester United. Jeho stará mama z matkinej strany, Doreen Carlingová, mala kedysi vzťah s bývalým trénerom United Alexom Fergusonom, predtým ako sa presťahovala do New Yorku. Má dvoch bratov; Tyler, ktorý je o štyri roky starší a pôsobí ako jeho agent, a Marcel, ktorý je o tri roky mladší. Je tiež vášnivým šachistom a v roku 2018 si zahral pozývací zápas proti majstrovi sveta Magnusovi Carlsenovi. Zápas, ktorý sa hral v rámci kampane na propagáciu tohto športu, sa skončil porážkou Alexandra-Arnolda po sedemnástich ťahoch; o osem viac, než dokázal technologický podnikateľ Bill Gates, keď čelil Carlsenovi v roku 2014. Alexander-Arnold neskôr vysvetlil, že šach bol viac než len zábavou a pomohol mu v jeho futbalovej kariére tým, že ho naučil myslieť „dva alebo tri kroky pred súperom“. 

V roku 2020 spolu s jeho spoluhráčom z Liverpoolu Andrewom Robertsonom hrali vo svojom vlastnom digitálnom seriáli na IGTV s názvom Wingmen.

V roku 2023 sa Alexander-Arnold pripojil k investičnej skupine Alpine Racing pretekárskeho tímu Formuly 1.

## Štatistiky

### Klub
*Aktuálne ku dňu 23. október 2024*

### Reprezentácia
*Aktuálne ku dňu 23. október 2024*

## Úspechy
[náhľad|Alexander-Arnold (úplne napravo) oslavujúci triumf v [Liga majstrov UEFA 2018/2019|Lige majstrov (2019)]]
;Liverpool
* Premier League: 2019/20, 2024/25
* Liga majstrov UEFA: 2018/19 (druhé miesto: 2017/2018, 2021/2022)
* Superpohár UEFA: 2019
* Majstrovstvá sveta klubov: 2019
* FA Cup: 2022
* EFL Cup: 2021/2022, 2023/24; 2. miesto: 2024/25
* Community Shield: 2022

;Anglicko
* Liga národov UEFA: Tretie miesto – 2018/2019

;Individuálne
* Mladý hráč roka v Liverpoole: 2016/17, 2017/18
* PFA Tím roka Premier League – 2018/19, 2019/20, 2021/2022
* Tím roka Ligy majstrov UEFA: 2018/2019, 2021/2022
* Hráč mesiaca Premier League: December 2019, November 2021
* IFFHS Tím roka: 2019, 2020
* UEFA Tím roka: 2019
* Mladý hráč sezóny Premier League: 2019/20
* ESM Tím roka – 2019/20, 2021/2022
* FIFA FIFPro World11: 2020

;Rekordy
* Svetový rekord v počte asistencií obrancom za jednu sezónu: 12 asistencií

## Referencie

## Iné projekty

## Zdroj

Kategória:Anglickí futbalisti
Kategória:Anglickí národní futbalisti
Kategória:Anglickí národní futbalisti do 21 rokov
Kategória:Hráči Liverpool FC
Kategória:Hráči FA Premier League
Kategória:Futbaloví obrancovia
Kategória:Hráči Majstrovstiev sveta vo futbale 2018
Kategória:Osobnosti z Liverpoolu